Vermiste Tzaneen-vrou dood gevind; voertuig glo gesteelAnita Basson. Foto: Facebook Anita Basson (57) het Donderdag verdwyn en haar familie kon haar sedertdien nie in die hande kry nie. Cecile van der Nest (39), Basson se dogter, het Maandag aan Maroela Media gesê hulle het dadelik na haar ma begin soek met die hulp van talle inwoners en die polisie. Basson se VW Polo is Saterdag naby die Tapane-informele nedersetting gevind met van die onderdele gestroop. Haar liggaam is Sondagoggend by ŉ brug oor ŉ rivier net buite die dorp gevind. “Sy het haar eie lewe geneem,” het Van der Nest gesê. “Ons vermoed sy het daar naby die brug gaan sit, ŉ klomp pille gedrink en aan die slaap geraak. Iemand moes toe haar motor gesteel en daarmee weggery het,” het sy gesê. Volgens Van der Nest het haar ma lank aan depressie gely. “Sy het lankal gedreig om haar eie lewe te neem, maar ek het dit nie ernstig genoeg opgeneem nie,” het sy emosioneel gesê. ŉ Nadoodse ondersoek sal gedoen word om die oorsaak van dood te bevestig. Van der Nest het gesê haar ma was ŉ baie geliefde persoon wat graag ander gehelp het. “Ek dink dit was deel van die probleem. Sy het altyd ander mense se probleme haar eie gemaak. Sy wou altyd almal om haar versorg – daar is baie mense wie se harte stukkend is vandag. Toe ons haar gesoek het, het selfs die hawelose mense in Tzaneen gesê dat hulle haar ken. Sy het soveel mense aangeraak; daar was niemand met ŉ hart so groot soos hare nie.” Sy het gesê die familie sal nie ŉ gedenkdiens of begrafnis vir haar ma hou nie. “Sy het ŉ briefie gelos waarin sy gesê het sy wil nie ŉ diens of ŉ begrafnis hê nie. Sy het gevra dat ons haar veras en haar as in Magoebaskloof strooi.” Maroela Media wag nog vir kommentaar vanaf die polisie.